રિઝેલ્યુશન કેમ ટકતા નથી? તેનું કારણ એ છે કે એ ભુલાઇ જાય છે. નિર્ણયો ટકાવવા માટે પણ અમુક નિર્ણયો કરવા પડે છે. દરરોજ તમારે તમારા રિઝોલ્યુશનને યાદ કરવાનું અને એને ફોલો કરવાનું રહે છે. એક એક્સપર્ટે તો એવી વાત કરી છે કે, તમે જે નિર્ણય કરો એની એક ચબરખી બનાવો. આ ચબરખી તમારા બાથરૂમના મિરર પર ચિપકાવી દો. રોજ બ્રશ કરતી વખતે એ તમને યાદ અપાવશે કે તમારે શું કરવાનું છે. બાથરૂમમાં જો ઊખડી જાય તેમ હોય તો તમારા સ્ટડી ટેબલ અથવા તો એવી જગ્યાએ લગાડો કે જ્યાં દરરોજ તમારી નજર પડે. સમયસર પહોંચવા માટે એક માણસે તો વોલ ક્લોકની ઉપર જ એવી ચીટ લગાવી દીધી હતી કે તારે આટલે વાગે નીકળી જ જવાનું છે! તમારે પણ તમને માફક આવે એવો રસ્તો અપનાવવો પડે. બાકી તો દિવાળીએ લીધેલો નિર્ણય દેવદિવાળી સુધી પણ નહીં ટકે.